༈ །།སྟོན་པ་ཐུབ་པའི་དབང་པོ་ལ་བསྟོད་པ་དོན་རྒྱན་གསལ་བའི་མེ་ལོང་བློ་གསལ་ཡིད་འཕྲོག་ཅེས་བྱ་བ་བཞུགས་སོ།། ༄། །རྒྱ་གར་སྐད་དུ། ཤསྟྲ་ཨིནྟྲ་མུ་ནེ་སྟོད་ཏྲ་ཨརྠ་ཨ་ལཾ་ཀ་ར་པྲ་དི་པ་ཨཱ་དརྴ་རྷི་དི་པཾ་བྱེ་མ་ནུ་ཧ་རི་ནཱ་མ། བོད་སྐད་དུ། སྟོན་པ་ཐུབ་པའི་དབང་པོ་ལ་བསྟོད་པ་དོན་རྒྱན་གསལ་བའི་མེ་ལོང་བློ་གསལ་གྱི་ཡིད་འཕྲོག་ཅེས་བྱ་བ། ཕན་དགོངས་ཐུགས་རྗེའི་ལྷ་ཁྱོད་ལ། །ཡིད་རབ་དྭང་བས་ཕྱག་བྱས་ཏེ། །ངོ་མཚར་རྒྱན་ཕྲེང་འདི་འབུལ་གྱི། །ཐུགས་རྗེའི་ཕྱག་གིས་བཟུང་འཚལ་ལོ། །ཡིད་འོང་སྙན་ངག་ཨིནྟ་ནི་ལའི་དྭངས་མ་འཁྱིལ་བའི་ལྷོ་ཕྱོགས་རྒྱ་མཚོའི་འགྲམ་ན་བརྡ་སྤྲོད་སྡེབ་སྦྱོར་མངོན་བརྗོད་མཚར་དུ་མངར་བའི་པད་དཀར་ཟླ་བ་ལ་གནས་ཞབས་གཉིས་སྣོལ་བའི་ཁྲི་སྟེང་ན། །རང་བཞིན་བརྗོད་པའི་གདོང་མཛེས་གཡོ་ལྡན་དཔེ་དང་གཟུགས་ཅན་གསལ་བྱེད་སྐོར་བའི་ཐུན་མཚམས་ལི་ཁྲིའི་ཐིག་ཕྲེང་གསར་པའི་ངང་མོ་ཁུར་འཛུམ་རླབས་ཕྲེང་འཁྲུག་པའི་ཆུ་གཏེར་དབུས་ན་མགྲིན་རྒྱུ་རབ་མཁས་མ། །འགོག་དང་དོན་གཞན་བཀོད་དང་ལྡོག་དང་སྲིད་པ་ཅན་གྱི་ཟུར་མིག་བུང་བ་སྙན་ངགས་སྦྲང་རྩི་སྐྱུག་བྱེད་མ་རྣམས་འཕྱོ་བའི་སྤྱན་ཟུར་པད་མ་དཀར་པོའི་ལྕགས་ཀྱུས་བློ་གསལ་མཛའ་བོ་རིང་ནས་འགུག་བྱེད་མ། །བསྡུས་དང་ཕུལ་བྱུང་རབ་བརྟགས་རྒྱུ་དང་ཕྲ་མོ་ཆ་དང་རིམ་པའི་སྨིན་འཁྱོག་རྨ་བྱའི་གདུགས་མཛེས་གཡོ་བའི་གྲིབ་བསིལ་རབ་འབབ་དགའ་དང་ཉམས་ཀྱི་ཚེམས་དཀར་འཕྲེང་བས་ཀུན་གྱི་ཡིད་རབ་འཁུལ་བྱེད་མ། །བརྗིད་ཅན་རྣམ་གྲངས་བརྗོད་དང་ཕན་དང་རྒྱ་ཆེ་སྙོན་དོར་སྦྱར་བའི་ལན་བུའི་མེ་ཏོག་ཆུན་འཕྱང་ཁྱད་པར་མཚུངས་པར་སྦྱར་བའི་མུ་ཏིག་ཕྲེང་བའི་ཟར་བུའི་སིལ་སིལ་སྒྲ་ཡིས་ཕྱོགས་ཀྱི་མགྲོན་པོ་འབོད་མཛད་མ། །འགལ་དང་སྐབས་མིན་ཟོལ་བསྟོད་ངེས་པར་བསྟན་པའི་ཨུཏྤལ་སྔོན་པོའི་ཁུ་བྱུག་སྙན་གོང་དཔག་བསམ་ལྗོན་པའི་ཕྲག་རྩེར་ལྡིང་བའི་སྙན་གྲགས་འབྲུག་གི་སྣ་རྒྱན་འགྲམ་པའི་ཆུ་འཛིན་གསར་བ་ལ་གནས་མ། །ལྷན་ཅིག་བརྗོད་དང་ཡོངས་རྗེས་ཤིས་བརྗོད་རབ་སྤེལ་དགོངས་པ་ཅན་གྱི་གཏམ་བུ་ར་བསྒྲེང་སྙན་ངགས་འགྱུར་ཁུག་ཉམས་ཀྱི་རྒྱུད་མངས་ངོས་ལ་ངོ་མཚར་མགྲིན་དབྱངས་གསར་པའི་སོར་མོའི་འདུ་བྱེད་གར་བསྒྱུར་མ། །གང་ཞིག་གུས་པས་གཙང་སྦྲ་ལྷུར་ལེན་བརྩོན་པས་སྒྲུབ་པ་ཚུལ་བཞིན་བགྱིད་པའི་སློབ་མའི་སྙིང་གི་ཆུ་གཏེར་རབ་འཛིན་མཛེས་མའི་ངང་ཚུལ་ལྷུར་མཛད་ངག་གི་ལྷ་དེ་མིན་ནམ་རྒྱལ་བ་དེ་ལ་འདི་ལྟར་བསྟོད། །ངོ་མཚར་མཆོག་གི་སྤྲུལ་པ་དེ། །དགའ་ལྡན་ཆོས་ཀྱི་ཁང་བཟང་ནས། །ཐལ་སྐར་གླང་པོའི་གཟུགས་ཀྱི་ནི། །སེར་སྐྱའི་གྲོང་ཁྱེར་དེར་བྱོན་ནོ། །སུམ་རྩེན་ཡུལ་གྱི་མཛེས་སྡུག་དང་། །མཚུངས་པའི་སྒྱུ་འཕྲུལ་ལྷ་མོའི་ལྷུམས། །རྣམ་རྒྱལ་ཁང་བཟང་དང་འདྲ་བར། །པད་མཚོར་ངང་པ་ཇི་བཞིན་ཞུགས། །ཚོགས་གཉིས་ཡུམ་གྱི་ཆུ་གཏེར་ནས། །འགྲོ་འདིའི་བསོད་ནམས་ཁྱབ་འཇུག་གི །ལག་པས་སྐུ་ཡི་ཟླ་བ་བཏོན། །མེས་པོའི་བདེ་འབྱུང་གཙུག་གིས་མཆོད། །མཁས་པོ་ཡི་གེ་སྦྱོར་བ་དང་། །འཕོང་དང་རྒྱུ་བརྩལ་དྲུག་ཅུ་དང་། །རིག་པའི་གནས་ཆེན་བཅོ་བརྒྱད་པོ། །གྲགས་པ་མིན་པ་དག་ལ་ཡང་། །རིགས་གཟུགས་ལང་ཚོའི་རྒྱན་ཕྲེང་དང་། །ཁྲེལ་ཡོད་ངང་ཚུལ་བཟང་པོ་དང་། །མཛེས་མའི་སྤྱོད་ཚུལ་ལྷུར་ལེན་དང་། །རབ་ལྡན་བཙུན་མོའི་འཁོར་གྱི་རོལ། །མཆོད་སྦྱིན་བརྒྱ་པའི་ཡ་མཚན་ལ། །ནམ་ཡང་ཡིད་བརྟན་མི་རུང་ན། །འཁོར་ལོས་བསྒྱུར་བའི་དཔལ་གྱི་ནི། །ཅི་ཞེས་ཁྱིམ་ནས་དེ་བྱུང་ངོ་། །བརྩོན་འགྲུས་ཁྲི་ཡིས་མ་བཏེགས་པའི། །མཐོན་པོའི་གོ་འཕངས་ཡོད་མིན་ཕྱིར། །སྙིང་སྟོབས་ཆེ་ལྡན་དེ་ཡིས་ཀྱང་། །མཚོ་འགྲམ་དཀའ་བ་དེས་སྤྱད་དོ། །མགོན་དེ་བྱང་ཆུབ་སྙིང་པོར་གཞུད། །དུས་མཚུངས་ཉི་མ་ཤར་དུ་རྒྱུ། །ཉིན་བྱེད་རླུང་འགྲོས་ནུབ་ལ་ཕྱོགས། །མགོན་དེའི་གཤེགས་བརྩོམ་སུ་ཡིས་ཟློག །སྲ་བའི་གོ་ཆ་མ་བགོས་ཤིང་། །རྣོ་བའི་མཚོན་ཆ་མ་ཐོགས་ལ། །དཔུང་ཚོགས་ཡན་ལག་མ་བཤམས་པར། །བདུད་བཞིའི་དཔུང་ལས་ཁྱོད་རྒྱལ་ལོ། །ཕྲག་དོག་ཟླ་བའི་གདོང་ཉམས་ཤིང་། །མུན་པའི་བུ་མོ་སྐྱེངས་བྱེད་པའི། །ཉི་མའི་དཀྱིལ་འཁོར་ཡོངས་རྫོགས་པར། །བྱང་ཆུབ་གྱུར་པ་འདི་ཡ་མཚན། །འཇིག་རྟེན་ཡོངས་ཀྱི་ལེགས་བཤད་ཀུན། །ཁྱོད་ཉིད་གཅིག་པུའི་མགྲིན་པར་བསྡུས། །ཐུབ་ཁྱོད་འདི་ལ་ཐུགས་འགྱོད་ནས། །བརྩེ་ཆེན་ཁྱོད་ཀྱི་ཆོས་འཁོར་བསྐོར། །ཉིད་དང་མཚུངས་པ་གཞན་ཡོད་དམ། །འོན་ཀྱང་མེད་ཅེས་དོགས་འཚལ་ནས། །ཉི་ཟླའི་སྒྲོན་མེ་དང་འགྲོགས་ཏེ། །གླིང་གཞན་གཤེགས་པར་མ་ལགས་སམ། །ཁྱོད་ཀྱི་འཕོངས་པ་གཞན་སྐྱོབས་ཕྱིར། །ཉིད་རང་བདེ་གཤེགས་ལགས་པར་གོ །སྔོན་ཚེ་བསམ་སྦྱོར་ཕུན་ཚོགས་ལས། །ད་ལྟ་འབྲས་བུ་སྐུ་གསུམ་འཁྲུངས། །ཁྱིམ་གྱི་འབྱོར་པ་ཀུན་སྤངས་ནས། །ཁྱོད་ཀྱི་རྗེས་སུ་གཞུག་འདོད་དག །ནམ་ཡང་འཕོངས་པ་མེད་མཚོན་ཕྱིར། །གྲོང་དུ་བསོད་སྙོམས་དག་ལ་གཤེགས། །ད་དུང་བདུད་རྩིའི་ཟིམ་ཆར་གང་། །རྒྱུན་མི་ཆད་པར་འབབས་པ་འདི། །བདུད་རྩིའི་ཁུར་ལྡན་སྒྲ་བརྒྱ་པ། །ཀུན་ལ་སྙོམས་པའི་དབང་གིས་སོ། །ཉིད་ཀྱི་སྐུ་གསུང་ཐུགས་གསུམ་ལས། །མཛེས་སྙན་ཡངས་པའི་ཐུགས་གཏན་ལས། །ལ་ལས་མི་མཐོང་མི་ཐོས་དང་། །གཏིང་རྟོགས་དཀའ་བའི་སྐྱོན་ཡང་སྣང་། །ཡིད་འོང་གསེར་མདོག་ལང་ཚོ་ཅན། །ངང་པའི་དེད་དཔོན་ཁྱོད་ཀྱི་གསུང་། །བློ་གསལ་ངང་མོའི་རྣ་བར་སོན། །རྩོམ་ཞིང་འཆད་པའི་དགའ་བ་འཕེལ། །བཅོམ་ལྡན་ཁྱོད་ཀྱི་མཚན་དཔེ་ཡི། །ལང་ཚོའི་མཛེས་སྡུག་ཉམས་ཀྱི་ནི། །སྨིན་ལེགས་མ་རྣམས་ཆགས་པ་ཡི། །མེ་ཏོག་རབ་ཏུ་རྒྱས་པར་བྱས། །འོན་ཀྱང་ཐུགས་རྗེ་ཁྲོས་པའི་སྒྲ། །ཆེམ་ཆེམ་འབྲུག་གི་སྒྲ་ཆེན་པོའི། །རྔམ་དྲག་གློག་གི་ཞགས་པ་ཅན། །ཡེ་ཤེས་རྡོ་རྗེའི་ཐོག་ཕྲེང་སྤྲོ། །འགྲན་ཟླ་མེད་པ་མཐོན་པོའི་ཁྲི། །འཇིགས་མེད་བསྙེངས་པ་དང་བྲལ་བ། །བདུད་སྡེའི་ཚོགས་བཅོམ་སེང་ཆེན་ཁྱོད། །ཁེངས་ལྡན་ཡོངས་ཀྱི་ཕྱག་གི་གནས། །ནམ་ཡང་རང་དོན་མི་གཉེར་བའི། །སྐྱབས་ཅིག་ཐུགས་རྗེའི་མགོན་ཁྱོད་ཀྱི། །གཞན་དོན་འབའ་ཞིག་བསྒྲུབ་མཛད་པའི། །གཉེར་བྱ་མིན་པའང་ངང་གིས་གྲུབ། །ཁྱོད་རང་གཅིག་པུས་ཡོངས་ཀྱི་དོན། །འབད་པས་བསྒྲུབ་པར་བཞེད་པའི་ཚེ། །འབད་མི་དགོས་པ་སྤྲུལ་པའི་སྐུ། །ཉིད་དང་མཉམ་པ་བགྲང་ཡས་བྱོན། །ཁྱོད་ཀྱི་མཁྱེན་པ་རྒྱ་མཚོ་ལྟར། །ཟབ་ཡངས་དགོངས་པ་ལྷུན་པོ་བཞིན། །རབ་མཐོ་གཞན་ཕན་ནམ་མཁའ་དང་། །མཚུངས་པར་གོང་ནས་གོང་དུ་འཕགས། །མཚན་དཔེ་ལང་ཚོའི་གཡོ་ལྡན་འདི། །ཁྱོད་སྐུ་མ་ལགས་ལྷ་མིན་གྱི། །བུ་མོའི་ཡིད་ཀྱི་ཤིང་རྟ་ནི། །འདྲེན་བྱེད་སྲིད་པའི་ལྕགས་ཀྱུ་ཡིན། །འོན་ཀྱང་ཐུགས་རྗེའི་ཤུགས་གཅིག་ནི། །ཆགས་པའི་བུད་ཤིང་བསྲེག་པའི་མེ། །མ་ཡིན་སྲེད་པའི་ཚ་གདུང་ནི། །བསྲེག་བྱེད་བདུད་རྩིའི་ཆུ་མིན་ནོ། །དཔའ་བོ་ཉི་མ་གཅིག་ཤར་བས། །ཉིན་མོའི་པད་མོ་རྒྱས་པ་དང་། །བདུད་མོའི་བཞིན་གྱི་ཀུ་མུད་ཏ། །གནག་ཅིང་ཟིན་པ་གཉིས་ཀ་མཛད། །བརྩེ་ཆེན་ཁྱོད་ཀྱི་ལྕགས་ཀྱུ་དང་། །ཞགས་པ་ལྕགས་སྒྲོག་མ་གཟུང་བར། །ཐུགས་རྗེའི་ཟུར་མིག་ཉག་གཅིག་གིས། །འགྲོ་མང་བཀུག་ཅིང་དབང་དུ་མཛད། །མི་སྟུག་ཁྱོད་དཔུང་ཁྲོས་པ་ཡིས། །དྲག་པོ་ཁྲོས་པའི་མདའ་དང་མཚུངས། །དཔལ་ལྡན་ཁྱོད་སྐུ་ཞི་བ་ནི། །བདུད་རྩིའི་དཔལ་ལྡན་ལྷ་དབང་འདྲ། །གཞན་གྱི་ཆགས་པ་རྣམ་སེལ་ཡང་། །འགྲོ་བ་རྣམས་ལ་ཆགས་པར་མཛད། །འགྲོ་བའི་བུད་ཤིང་བསྲེག་མཛད་ཀྱང་། །ཆགས་པའི་གདུང་བ་སེལ་བའི་ཆུ། །ལྷ་མིན་ཁྲོས་པའི་དཔུང་ཚོགས་ཀྱི། །ཆུ་ཆེན་ཀློང་དུ་འབར་བ་མཐོང་། །བཅོམ་ལྡན་ཐུགས་རྗེའི་རྒྱུན་གཅིག་གིས། །འོག་ནས་འོག་ཏུ་འབེབས་པར་མཛད། །འཕངས་པ་མེད་པར་བདོག་པ་ཀུན། །གཞན་ལ་གཏོང་བའི་ཟོལ་གྱིས་ནི། །འཇིག་རྟེན་ཁམས་ཀྱི་འབྱོར་བ་ཀུན། །ཉིད་རང་གཅིག་པུས་བསྡུད་འདི་མཚར། །གང་ཞིང་གང་གིས་ཉན་གྱུར་པ། །དེ་ཉིད་དེ་ལ་ཕན་པའི་རྒྱུ། །པད་མོའི་ཚལ་ལ་ཉི་མ་བཞིན། །ཐུགས་རྗེ་བརྩེ་ལྡན་འགྲོ་བའི་གཉེན། །ཉིན་མོའི་མགོན་དང་འོད་དཀར་གྱིས། །མཚན་མོའི་མུན་པ་མཉམ་དུ་སེལ། །རྒྱལ་བ་ཁྱོད་ཀྱི་མཁྱེན་བརྩེ་ཡིས། །མི་ཤེས་ཁོང་ཁྲོ་ལྷན་ཅིག་འཇོམས། །ཉིད་ཀྱི་སྙན་གྲགས་གསེར་གྱི་ཕྲེང་། །འགྲོ་བ་ཡོངས་ཀྱི་རྣ་བར་སྦྱིན། །འགྲོ་འདིའི་བསོད་ནམས་བགོས་སྐལ་ནི། །མ་ལུས་ཉིད་རང་ཁོ་ན་བསྣམས། །རྣམ་རྒྱལ་ཁྱོད་ཀྱི་རིགས་པ་དང་། །གྲོལ་བར་སྨྲ་བའི་སྤོབས་པ་དང་། །སྲིད་ཞིའི་འབྱོར་པ་དེ་ཀུན་གྱིས། །འགྲོ་འདི་དགེ་ཞིང་ཤིས་པར་མཛད། །དེ་ལྟར་ཐུབ་ལ་བསྟོད་བྱེད་མ། །མགྲིན་པའི་བུ་མོ་མཛེས་སྟུག་མ། །རོ་འཛིན་གློག་གི་ཕྲེང་ལྡན་མ། །ངག་དབང་ལྷ་མོ་དེ་ཡིན་ནོ། །དེ་ལྟར་མགྲིན་པའི་སུམ་རྩེན་གྱི། །སྐྱེད་ཚལ་ཡིད་འོང་ནས་འཐོན་པའི། །ངག་དབང་མཐོ་རིས་ལྷ་མོའི་གར། །རོ་འཛིན་དལ་བའི་ནགས་སུ་རོལ། །དེ་ནས་སྙིང་གི་རྙོག་པ་ནི། །མ་ལུས་ལེགས་པར་བསལ་བྱས་ནས། །ཐམས་ཅད་མཁྱེན་མཚོ་ཉམས་དགའ་བར། །ཐོགས་པ་མེད་པར་བགྲོད་གྱུར་ཅིག །དྲི་ཟའི་རྒྱུད་མངས་སྒྲེང་བའི་ཆུ་གཏེར་དུ། །སོར་གདུབ་གསེར་ཐིག་གཡོ་བའི་རོལ་མོ་ཡིས། །ངང་མོའི་རྣམ་འགྱུར་སྟོན་པའི་རྩེད་དགའ་ལས། །མཁས་རྣམས་བཞད་པའི་དབྱངས་སྙན་འདི་བླངས་སོ། །དོན་རྒྱན་གསལ་བའི་མེ་ལོང་བློ་གསལ་གྱི། །ཡིད་འཕྲོག་ཅེས་བྱ་བ་འདི་ནི། ཡུལ་དབུས་ཀྱི་སྙན་དངགས་མཁན། དཔལ་ཤཱཀྱ་མཆོག་ལྡན་དྲི་མེད་ལེགས་པའི་བློས། རབ་ཏུ་དགའ་བ་ཞེས་པ་ཆུ་ཕོའི་བྲུག་གི་ལོ། ས་གས་ཉ་བའི་ཕྱོགས་དང་པོ་ལ་གཙང་གཡས་རུའི་ཤངས་ཀྱི་སའི་ཐིག་ལེར་སྦྱར་བའོ།། །།